Okresná prokuratúra Prešov 
Masarykova 16, 080 97 Prešov 	

Sp. zn. : 1 Pv 572/12/7707	Prešov, 12.6.2013
EEČ : 2-58-220-2013

U Z N E S E N I E

Trestná vec:	obvinená XXXXX a spol. 
Zločin:	Týranie blízkej osoby a zverenej osoby podľa § 208 odsek 1 písmeno a, písmeno b Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Prešov
Podľa § 215 odsek 1 písmeno b Trestného poriadku zastavujem trestné stíhanie obvinených:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX, XXXXX
2.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
že  od presne nezisteného dňa v roku 2010 do dňa 12.06.2012 v mieste trvalého bydliska vo Veľkom Šariši, ul. XXXXX, okres XXXXX, dochádzalo zo strany matky a jej druha k fyzickému a psychickému týraniu maloletej XXXXX, narodenej XXXXX, ponižovaním, pohŕdavým zaobchádzaním, vyvolávaním strachu a stresu, bezdôvodným odopieraním stravy, oddychu a spánku, odopieraním nevyhnutnej osobnej starostlivosti, ošatenia, hygieny, zdravotnej starostlivosti a bývania, následkom čoho bola maloletá nútená prespávať u známych a v stajni pre kone, nedostatkom osobnej hygieny a zdravotnej starostlivosti ochorela na svrab, bola nútená kvôli jedlu vyberať potraviny z odpadkových košov a násilím si vymáhať stravu od spolužiakov v triede ZŠ, v zimnom období chodila do školy nedostatočne oblečená,  pričom tieto skutočnosti viedli k tomu, že na podnet Úradu práce sociálnych vecí a rodiny XXXXX bolo Okresným súdom v Prešove dňa 07.06.2012 pod č. k. 25P 158/2012-9 vydané uznesenie o predbežnom opatrení, na základe ktorého bola maloletá XXXXX dňa 12.06.2012 umiestnená do Krízového strediska v Prešove, ul. Hlavná 58, pričom tieto skutočnosti potvrdil vo svojom posudku aj znalec z odboru psychológie, odvetvia klinickej psychológie detí a dospelých,

lebo nie je tento skutok trestným činom a nie je dôvod na postúpenie veci

Odôvodnenie:
Dňa 11.07. 2012 bolo uznesením vyšetrovateľa Odboru kriminálnej polície Okresného riaditeľstva PZ XXXXX spisovej značky ORP-651/1-OVK-PO-2012 podľa § 199 odsek 1 Trestného poriadku začaté trestné stíhanie vo veci  zločinu týranie blízkej osoby a zverenej osoby podľa § 208 ods. 1,  písm. a),  písm.  b) Trestného zákona, na tom skutkovom základe, ako je to uvedené vo výrokovej časti predmetného uznesenia.

Dňa 18.12.2012 bolo uznesením vyšetrovateľa Odboru kriminálnej polície Okresného riaditeľstva PZ XXXXX spisovej značky ORP-651/1-OVK-PO-2012 podľa § 206 odsek 1 Trestného poriadku  vznesené obvinenie XXXXX a XXXXX za zločin týranie blízkej osoby a zverenej osoby podľa § 208 ods. 1, písm. a),  písm.  b) Trestného zákona, ktorého sa mali dopustiť tak, že od presne nezisteného dňa v roku  2010 do dňa 12.06.2012,  v mieste trvalého bydliska vo Veľkom Šariši, ul. XXXXX, okres XXXXX, dochádzalo zo strany matky a jej druha k fyzickému a psychickému týraniu mal. XXXXX, nar. XXXXX, ponižovaním, pohŕdavým zaobchádzaním, vyvolávaním strachu a stresu, bezdôvodným odopieraním stravy, oddychu a spánku, odopieraním nevyhnutnej osobnej starostlivosti, ošatenia, hygieny, zdravotnej starostlivosti a bývania, následkom čoho bola maloletá nútená prespávať u známych a v stajni pre kone, nedostatkom osobnej hygieny a zdravotnej starostlivosti ochorela na svrab, bola nútená kvôli jedlu vyberať potraviny z odpadkových košov a násilím si vymáhať stravu od spolužiakov v triede ZŠ, v zimnom období chodila do školy nedostatočne oblečená,  pričom tieto skutočnosti viedli k tomu, že na podnet Úradu práce sociálnych vecí a rodiny XXXXX bolo Okresným súdom v Prešove dňa 07.06.2012 pod č. k. 25 P 158/2012-9 vydané uznesenie o predbežnom opatrení, 0na základe ktorého bola maloletá XXXXX dňa 12.06.2012 umiestnená do Krízového strediska v Prešove, ul. Hlavná 58, pričom tieto skutočnosti potvrdil vo svojom posudku aj znalec z odboru psychológie, odvetvia klinickej psychológie detí a dospelých.

	Dňa 07.06.2013 predložil vyšetrovateľ PZ po skončení vyšetrovania vyšetrovací spis tunajšej prokuratúre s návrhom na zastavenie trestného stíhania obvinených XXXXX a XXXXX.

Po preskúmaní návrhu vyšetrovateľa, ako aj samotného vyšetrovacieho spisu,  som sa s jeho návrhom v plnom rozsahu stotožnila a rozhodla predmetným uznesením s nasledujúcim odôvodnením. 

            V uvedenej veci boli vypočutí obvinení  XXXXX  na č.l. 8-12 vyšetrovacieho  spisu a XXXXX  na č.l. 13-22 vyšetrovacieho spisu, ktorí však využili svoje zákonné právo a po vykonaní zákonného poučenia pre obvinených odmietli vo veci vypovedať.  

	V predmetnej veci boli však ďalej vykonané príslušným zákonným postupom výsluchy maloletej XXXXX na č.l. 36-52 vyšetrovacieho spisu, svedkov XXXXX na č.l. 53-56 vyšetrovacieho  spisu, XXXXX na č.l. 57-59 vyšetrovacieho  spisu a  opatrovníčky XXXXX na č.l. 29-35 vyšetrovacieho  spisu, z ktorých nebolo dostatočne preukázané, že by dochádzalo zo strany obvinených voči maloletej XXXXX k takým konaniam, ktoré by bolo možné po právnej stránke kvalifikovať ako zločin. 

Z výpovede XXXXX na č.l. 29-35 vyšetrovacieho spisu, ktorá je opatrovníčkou maloletej XXXXX vyplýva, že XXXXX bola spolu so sestrou Svetlanou odobratá z rodiny a umiestnená do detského domova na základe podnetu sociálnej pracovníčky mesta XXXXX. Pri vykonávaných pohovoroch s maloletou Justínou  vyplynulo, že  táto bola obeťou sexuálneho zneužívania chlapcami z osady, pričom nikdy nespomínala, že by ju doma niekto bil, alebo sa k nej správal spôsobom, ktorý by bolo možné nazvať týraním. Menovaná uviedla, že o konaniach pre ktoré je vznesené obvinenie XXXXX a XXXXX nemá vedomosť.

	Do konania bol pribratý znalec psychológ, ktorý vypracoval znalecké posudky na obvinených XXXXX č. 42/2013 na č.l. 76-89 vyšetrovacieho spisu a XXXXX č. 41/2013 na č.l. 90-103 vyšetrovacieho spisu, ako aj na maloletú XXXXX.

 Zo záverov znaleckého posudku znalca z odboru psychológie č. 91/2013  na maloletú Justínu vyplýva, že táto síce trpí prejavmi úzkosti, strachu a bezmocnosti, ktoré vznikali ako následok nevhodného rodinného prostredia, pričom na zistenom psychickom stave maloletej sa podpísala aj traumatická skúsenosť dôsledkom sexuálneho zneužívania. Uvedená maloletá osoba sa však vyjadrila aj pri psychologickom vyšetrení a pri kresbe postáv, ktoré jej robili zle, nakreslila dvoch chlapcov.

	Do spisového materiálu bolo zabezpečené aj uznesenie vyšetrovateľa Odboru kriminálnej polície OR PZ XXXXX spisovej značky ORP-884/1-OVK-PO-2012  zo dňa 11.12.2012, ktoré nadobudlo právoplatnosť dňa 13.12.2012. Týmto uznesením vyšetrovateľ právoplatne zastavil trestné stíhanie, ktoré bolo začaté za zločin sexuálne zneužívanie podľa § 201 ods. 1 Trestného zákona, ku ktorému došlo tak, že v presne nezistenom čase, počas letných prázdnin v roku 2011, na bližšie neurčenom mieste na lúke v blízkosti rómskej osady pod Bikošom vo Veľkom Šariši, okres XXXXX maloletý XXXXX a maloletý XXXXX, vykonali pohlavný styk s maloletou XXXXX aj napriek tomu, že vedeli o tom, že táto nedovŕšila pätnásty rok svojho života.
 
Podľa § 208  odsek 1  písmeno a, b/ Trestného zákona kto týra blízku osobu alebo osobu, ktorá je v jeho starostlivosti alebo výchove spôsobujúc jej fyzické utrpenie alebo psychické utrpenie bitím, kopaním, údermi, spôsobením rán a popálenín rôzneho druhu, ponižovaním, pohŕdavým zaobchádzaním, neustálym sledovaním, vyhrážaním, vyvolávaním strachu alebo stresu, násilnou izoláciou, citovým vydieraním alebo iným správaním, ktoré ohrozuje jej fyzické alebo psychické zdravie alebo obmedzuje jej bezpečnosť,  ako aj bezdôvodne odopiera stravu, oddych alebo spánok alebo  nevyhnutnú osobnú starostlivosť, ošatenie,  hygienu,   zdravotnú starostlivosť,  bývanie, výchovu alebo vzdelávanie, potrestá sa odňatím slobody na tri roky až osem rokov. 

Týranie spočíva v surovosti a táto surovosť má často krát aj prvky určitej trvalosti. Dlhšie trvanie môže byť v niektorých prípadoch nahradené intenzitou.  Musí ísť o takú formu týrania, ktoré spôsobuje fyzické alebo psychické utrpenie. Týranie blízkej a zverenej osoby v zmysle § 208 ods. 1 Trestného zákona  sa rozumie také zlé nakladanie so zverenou alebo blízkou osobou, ktorá sa vyznačuje hrubším stupňom necitlivosti a bezohľadnosti s určitým trvaním. Nevyžaduje sa, aby u blízkej alebo zverenej osoby vznikli následky na zdraví, ale musí ísť o také konanie, ktoré týraná osoba pre jeho hrubosť, bezohľadnosť alebo bolestivosť pociťuje ako ťažké príkorie. 

 	Pre naplnenie skutkovej podstaty uvedeného trestného činu sa vyžaduje, aby boli naplnené obligatórne znaky trestného činu, t. j. objekt, subjekt, objektívna a subjektívna stránka. Ak niektorý z týchto znakov chýba, nemožno hovoriť o trestnom čine.

Z takto zadokumentovaného skutkového stavu pri neexistencii priamych dôkazov o neadekvátnom správaní sa obvinených XXXXX a XXXXX kvalifikovateľnom ako zločin podľa príslušných ustanovení Trestného poriadku  je možné vyvodiť, že maloletá XXXXX bola jednoznačne len obeťou sexuálneho zneužívania, ktoré bolo riadne vyšetrované a ktoré bolo právoplatným rozhodnutím vyšetrovateľa PZ ukončené. 

	Z uvedených dôvodov som preto rozhodla tak, ako je to uvedené vo výroku tohto  uznesenia.

Poučenie:
Proti   tomuto   uzneseniu  je  prípustná  sťažnosť, ktorú možno podať do  3 dní  odo    dňa   jeho  oznámenia  na  tunajšiu prokuratúru. O sťažnosti   rozhodne Krajská prokuratúra v Prešove. Sťažnosť má odkladný účinok. 

JUDr. Miroslava Mikušová
prokurátorka